代人題瓊守歸疆堂
作者：曾丰
朝代：宋

paragraphs: 前朝列聖規模大，雨露涵濡山海外。
椎卉之民半冠带，恬不復它餘百載。
前守諸公方畧偏，藩籬漫浪耳目前。
版圖之地半腥羶，恬不復誰餘百年。
白囊新報潢池弄，詔公借我海南重。
金鼓戒嚴曾未動，汶陽田已歸禹貢。
功成不居頌者誰，樂石雖堅有泐時。
亙千餘里兒童知，牢不可解去後思。
歸歟更了中原事，抵掌挈還河朔地。
竹書不盡帛相繼，回頭今刻公之細。